Kaksi syytettyä ei saapunut edes paikalle Oulun istuntoon.

Kaksi miestä tuli vangittuina paikalle. Hän on heistä toinen. Aleksanteri Pikkarainen

Oulun käräjäoikeudessa istuttava laaja valepoliisijuttu jäi jälleen istumatta kokonaisuudessaan. Oikeus päätyi käymään vain pienen valmisteluistunnon. Yhden asianomistajan kuulemisesta sovittiin.

Kahta syytetyistä ei saatu paikalle. Toinen vetosi terveyssyihin, mutta todistusta ei asianajajalla ainakaan vielä ollut. Toista taas ei ollut saatu lainkaan kutsuttua kirjallisesti käräjille. Miehen asianajaja kertoi, ettei hän ollut kyennyt tavoittamaan päämiestään mitenkään.

Jutun syytteet nostettiin jo viime vuoden tammikuussa ja käsittelyä on siirretty jo ainakin pari kertaa syytettyjen jätettyä tulematta paikalle.

Viisi syytetyistä oli paikalla. Heistä kaksi tuotiin vangittuina Oulun vankilasta. Kaksi oli paikalla videon välityksellä Helsingissä ja yksi Järvenpäässä.

Syytteitä, joita ehdittiin lukea, kiistettiin lähestulkoon laidasta lukien. Jutussa on useita eri syytekohtia, joista osa on törkeitä.

Yksi törkeimmistä tapauksista

Yhtä törkeimmistä valepoliisiepäilyistä tutkittiin Oulun poliisissa. Poliisin mukaan iäkkäältä ihmiseltä vietiin yli satatuhatta euroa. Oulun käräjäoikeus vangitsi 26. toukokuuta 2017 kolme kaksi-kolmikymppistä miestä epäiltynä törkeästä petoksesta, törkeästä maksuvälinepetoksesta ja virkavallan anastuksesta.

Vangittuna oli esitutkinnan aikana enimmillään viisi ihmistä. Edellä mainittujen nimikkeiden lisäksi kokonaisuuteen on tullut törkeitä rahanpesujuttuja neljä kappaletta, jotka ovat liittyneet siihen, että törkeällä petoksella saatuja rahoja on siirrelty toisille henkilöille.

Siirto joulukuuhun

Terhi Gröhn Oulun syyttäjänvirastosta nosti syytteet 23. tammikuuta 2018. Syytteitä on nostettu seitsemää henkilöä vastaan. Syytteet on nostettu viidestä virkavallan anastuksesta, maksuvälinepetoksesta, törkeästä maksuvälinepetoksesta, kolmesta törkeästä rahanpesusta ja yhdestä törkeän petoksen yrityksestä. Kahdesta rahanpesuepäilystä tehtiin syyttämättäjättämispäätös.

– Voi voi. Olisin toivonut, että tänään jotakin saataisiin kasaan, mutta huonolta näyttää, Gröhn totesi käräjillä.

Käräjätuomari Päivi Törmänen alkoi sopia uutta käsittelypäivää, kun hommasta ei alkanut tulla selkoa.

– Sehän menee sitten loppusyksyyn.

Kun syytettyjä on seitsemän ja asianajajia samanmoinen määrä, ei asian sopiminen ollut ihan helppoa. Lopulta 11. joulukuuta sovittiin uudeksi käsittelypäiväksi.